Serviciul federal de securitate rus (FSB) a anunţat miercuri că a arestat la Sankt-Petersburg, în nord-vestul Rusiei, patru militanţi ai unui grup paramilitar pro-Ucraina, acuzaţi că pregăteau atentate în Rusia şi căutau să otrăvească soldaţi ruşi.
"FSB a pus capăt activităţilor ilegale din Sankt-Petersburg ale unei celule clandestine a grupului paramilitar ucrainean 'Corpul de voluntari ruşi' (RDK), care acţiona în interesul Serviciului de informaţii ucrainean", a anunţat FSB într-un comunicat, scrie Agerpres.
Celula era compusă din patru locuitori ai acestei foste capitale imperiale ruse ce "preconizau să otrăvească, cu o substanţă foarte toxică, produsele alimentare destinate în calitate de ajutor umanitar soldaţilor ruşi care se află în zona operaţiunii" ruse în Ucraina, potrivit aceleiaşi surse.
Toţi patru au fost arestaţi, se menţionează în comunicat.
Militanţii "făceau de asemenea activităţi de recunoaştere la situri de infrastructură vitală şi de transport (...) la Sankt-Petersburg şi în regiunea Leningrad, pentru a pregăti apoi acolo atentate", adaugă comunicatul.
Grupul RDK s-a făcut cunoscut în special după ce a revendicat în martie 2023 o incursiune în regiunea rusă Briansk, frontalieră cu Ucraina. În timpul acelei incursiuni, doi civili au fost ucişi şi un copil de 11 ani a fost rănit, potrivit autorităţilor ruse.